Prasa moet werk aan betroubaarheid van treine, sê ministerBlade Nzimande, minister van vervoer. (Foto: Motshwari Mofokeng/ African News Agency(ANA) Blade Nzimande, minister van vervoer, het die Passasierspooragentskap van Suid-Afrika (Prasa) opdrag gegee om die betroubaarheid asook kansellerings van sy treine met onderskeidelik 60% en 41% te verbeter. Dit volg ná ŉ onlangse vergadering tussen Nzimande en Prasa wat belê is nadat pres. Cyril Ramaphosa eerstehands die probleme van vertragings op ŉ onbetroubare Metrorail-diens beleef het. Die president het verlede maand ŉ treinrit van die Mabopane-stasie in Pretoria na Bosman-stasie onderneem toe dié trein twee keer onverklaarbaar stilgestaan het en die rit met twee uur vertraag is. Nzimande het gesê Suid-Afrika se spoorwegstelsel het ŉ verantwoordelikheid om treine, passasiers en ook hul besittings te beveilig deur sekuriteitspersoneel op treine te ontplooi en omheinings of mure by depots op te rig. Hy het gesê die direksie van Prasa moet ook aandag gee aan die gebrek aan gevolgebestuur nadat die Mountainview-ongeluk naby Pretoria in Januarie vanjaar vier lewens geëis en 620 beseer gelaat het. “Ek het ook die [kwessie van] vandalisering en brandstigting op treine na die veiligheidsafdeling van die kabinet verwys, sodat die regering beslissend met [daarmee] sal omgaan,” het die minister gesê. Nzimande het gesê hy sal hom ook beywer om wette te verander sodat die aan die brand steek van treine as ŉ ernstige misdaad van brandstigting verklaar kan word.